钦定古今图书集成/明伦汇编/家范典/第002卷 > 倪思经鉏堂杂志 > 《子孙计》
## 钦定古今图书集成/明伦汇编/家范典/第002卷 > 倪思经鉏堂杂志 > 《子孙计》

或曰：“既有子孙，当为子孙计。”人之情也。余曰：君子岂
不为子孙计？然其子孙计，则有道矣：种德，一也；家传
清白，二也；使之从学而知义，三也；授以资身之术，如
才高者，命之习举业、取科第；才卑者，命之以经营生
理，四也；家法整齐，上下和睦，五也；为择良师友，六也；
为娶淑妇，七也；常存俭风，八也。如此八者，岂非为子
孙计乎？循理而图之，以有馀而遗之，则君子之为子
孙计，岂不久利而父子两得哉？如孔子教伯鱼以《诗》
《礼》，汉儒教子一经，杨震之使人谓其后为清白吏子
孙。邓禹十子，人各授之一业。庞德公云：“人皆遗之以
危，我独遗之以安。”皆善为子孙计者，又何歉焉！